En video af Klitmøller-surferen, Casper Steinfath er gået viralt, og mere end 20 millioner mennesker over hele verden har set ham padle rundt i det iskolde vand.

Normalt bliver surfing forbundet med sol og sommer. Men Casper Steinfath fra Klitmøller surfer hele året - i alt slags vejr. Også når det er vinter og koldt, og vandet bliver til grødis. I februar, da vinteren var hårdest i Danmark, tog han en padletur på sit SUP-board i havet nord for Hanstholm Havn. Vinden havde skubbet en del grødis op i bugten, og Casper Steinfath filmede turen, som nu er set af over 20 millioner på de sociale medier. - Mange kan virkelig ikke forstå, hvorfor jeg hopper i det kolde vand. For de fleste udlændinge har surf jo noget med sol, strand og shorts. Men i Thy er vi vant til at surfe i alt slags vejr – også i en omgang slush-ice med fiskesmag, siger den 27-årige paddelsurfer i en pressemeddelelse. Han har delt en 32 sekunder lang video fra turen i grødisen på blandt andet Facebook, Instagram og Tik Tok. Alene på Casper Steinfaths egen Facebook-side har 4,4 millioner set videoen og knap 4.000 har kommenteret den. Han har selv omkring 40.000 følgere på Instagram og Facebook, så med over 20 millioner visninger er Casper Steinfath nået langt ud over sine egne sociale medier. - Ja, det er stukket lidt af. Jeg har lagt mærke til, at vintersurf gør sig godt på de sociale medier, måske fordi stort set alle andre poster billeder med azurblåt hav og spraglede surfershorts, siger han. Casper Steinfath er både Europa- og Verdensmester i Stand Up Paddle.